Pročko, Jozef, poslanec NR SR (2023-11-21):
Milé kolegyne, milí kolegovia, pekný deň vám želám všetkým. V úvode sa hneď chcem spýtať, za dvanásť rokov vlády Roberta Fica, koľkokrát boli vyplatené trináste dôchodky, keď to Fico sľuboval, sľuboval a sľuboval. Koľkokrát to bolo vyplatené? Prišiel som a prihlásil som sa do rozpravy písomnej, hlavne kvôli tomu, lebo Erik Tomáš vie o mne, že som robil a robím roky v neziskových, v neziskovom sektore a mňa mrzí, že sedí tam hore a nesedí tu, pretože Pellegrini tu rozprával o inom prístupe v úvode, o tom, že to bude iné. Erik, ty si sadol tam dozadu a celý čas ste sa bavili s Laššákovou aj s Becíkom, či jak sa volá a naozaj ja si myslím, že mal by si tu sedieť a reagovať tuná, ale ty si si sadol tam dozadu, arogantne, čo mi k tebe nejde, lebo neviem, či viete, kolegyne, ja som v predchádzajúcom volebnom období spomínal Erika a povedal som, že sme spolu spali, ale to sme my chodili spolu na tie neziskové akcie, kedy Erik ešte nebol v SMER-e, kedy sme spolu... Ja chcem poprosiť, aby ma nevyrušovali, môžem poprosiť, aby ma nevyrušovali smeráci? Ďakujem veľmi pekne. Je to rozprava, je to k veci, myslím si, že tu treba, mali by tu zaznieť veci, takže o tom to je. Erik ma pozná veľmi dobre a naozaj dlhé roky, dlhé roky sme s ním spolu spolupracovali a ešte raz opakujem, mňa mrzí, že tu nesedí tu dole, ale že je tam hore, že si aj teraz s Hlinom niečo rozprávajú, nevadí, pán Hlina, aj vy môžete vyrušovať, vy ste úžasný človek tiež v tomto. Ďakujem veľmi pekne. Ono viete, zaviedli tu inú, inú, inú kultúru, ako tvrdil Pellegrini, ale keď ste si všimli, tak tu boli také debatné krúžky a debatovali sa tu poslanci a milé kolegyne z PS, neviem, vy ste rozprávali v predchádzajúcich rozpravách, že vás mrzí, že tu nie sú, že nikto vás nepočúva, toto sa tu bude diať, pozrite, koľko ich tam je. Toto sa tu bude diať, oni si takto predstavujú prácu, oni si takto predstavujú, že budú takto pracovať. A toto je veľmi vážna téma, naozaj je to vážna téma, lebo ako hovoril aj predrečník Ondrej Dostál, naozaj skrátené legislatívne konanie, a ešte raz vám to zopakujem, je veľmi, veľmi závažná vec a naozaj skrátené legislatívne konanie možno uplatniť iba za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti, alebo hrozia štátu značné hospodárske škody. A je pravda, čo hovoril aj Gábor Grendel, že Susko tu stále vystupoval a prišiel a rozplýval sa, ako my ideme ohroziť tým skráteným legislatívnym konaním celé, celé právne postavenie, a pritom tie legislatívne konania, skrátené legislatívne konania pani Kolíkovej boli naozaj také, ktoré boli potrebné počas covidu. Veď počas covidu Pellegrini po trinástich dňoch išiel zatvárať hranice, išiel urobiť lockdown. Počas covidu, kedy naozaj nikto nevedel, žiaden štát v Európe, čo má robiť, tak sme prijímali skrátené legislatívne konania, ale preto, lebo naozaj boli ohrozené aj ľudské životy! Nevyrušujem vás dvoch tam, chalani? Ak nie, tak v pohode. Nie, nie, nie, keď vás vyrušujem, v pohode, ja prestanem a vy sa budete debatovať. Veď vy ste, vy tu idete zavádzať novú kultúru, chlapci! No vy, vy ste tu porozprávali. Takže kľudne si tu diskutujte a keď vás to nebaví, choďte diskutovať hore. (Reakcie z pléna. Prerušenie vystúpenia predsedajúcim.)